PIMO มั่นใจงบปีนี้ “นิวไฮ” รายได้โตทะลัก 1.3 พันล้าน รับแผนลดต้นทุนผลิต
PIMO ตั้งเป้ารายได้ปีนี้ “นิวไฮ” แตะ 1.3 พันล้านบาท เดินหน้าบริหารจัดการสำหรับการรับออเดอร์ที่เข้ามาอย่างต่อเนื่อง เพื่อรักษาต้นทุนในการผลิต
PIMO ตั้งเป้ารายได้ปีนี้ “นิวไฮ” แตะ 1.3 พันล้านบาท เดินหน้าบริหารจัดการสำหรับการรับออเดอร์ที่เข้ามาอย่างต่อเนื่อง เพื่อรักษาต้นทุนในการผลิต
28 ก.พ. 2566

นายวสันต์ อิทธิโรจนกุล กรรมการผู้จัดการ บริษัท ไพโอเนียร์ มอเตอร์ จำกัด (มหาชน) หรือ PIMO เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 28 ก.พ.66 ว่า บริษัทรายงานกำไรปี 65 อยู่ที่ระดับ 105.27 ล้านบาท เพิ่มขึ้น 3.11% จากปี 64 ทำได้ 102.09 ล้านบาท ส่วนรายได้อยู่ที่ 1,195.50 ล้านบาท เพิ่มขึ้น 20.65% จากปี 64 ทำได้ 990.91 ล้านบาท พร้อมกันนี้ เตรียมจ่ายเงินปันผลงวดครึ่งปีหลังหุ้นละ 0.042 บาท กำหนดวันที่ไม่ได้รับสิทธิปันผล (XD) วันที่ 2 พ.ค.66 และกำหนดจ่าย 23 พ.ค.66
ทั้งนี้ ในปี 66 บริษัทยังคงตั้งเป้ารายได้เติบโต 5-10% หรือระดับ 1,300 ล้านบาท จากปีก่อน โดยเน้นการบริหารจัดการสำหรับการรับออเดอร์ที่เข้ามาอย่างต่อเนื่องให้ดีที่สุด เพื่อรักษาต้นทุนในการผลิต หลังจากบริษัทฯ ได้รับผลกระทบจากอัตราแลกเปลี่ยนที่ผันผวน
นอกจากนี้บริษัทฯ ยังได้รับปัจจัยบวกจากกรณีที่ออสเตรเลียอยู่ระหว่างการออกกฎหมายควบคุมปั๊มสระว่ายน้ำให้ใช้ VSM เช่นเดียวกับสหรัฐ ซึ่งคาดว่าจะเริ่มบังคับใช้ในปี 67 ประกอบกับบริษัทฯ ยังอยู่ระหว่างการขอมาตรฐาน SASO ซึ่งเป็นมาตราฐานสินค้าของประเทศซาอุดิอาระเบีย หากได้รับการรับรองดังกล่าวคาดว่าจะช่วยเพิ่มลูกค้าให้บริษัทฯ ได้อีก 3 ราย
สำหรับปีนี้คงเป็นอีกปีที่บริษัทจะสามารถสร้างผลการดำเนินงานนิวไฮด้วยปัจจัยบวกและพื้นฐานของบริษัทที่แข็งแกร่ง นอกจากนี้บุคลากรของบริษัทฯ ทุกฝ่ายซึ่งเป็นฟันเฟืองที่สำคัญ ยังมีความตั้งใจในการทำงาน โดยเฉพาะการวางแผนให้ผู้บริหารคนรุ่นใหม่ วิสัยทัศน์ไกล ขึ้นมาสานต่อการทำงานและบริหารองค์กร ให้มีความยั่งยืน นำพาธุรกิจเติบโตไปข้างหน้า สร้างความมั่นใจให้กับผู้ถือหุ้นและนักลงทุนในอนาคต